
రోడ్లు విస్తరణలో ఇళ్ళు కోల్పోయిన వారిలా ఉంది మంత్రివర్గ విస్తరణ తర్వాత ఉభయ తెలుగు రాష్ట్రాల పరిస్థితి. రాజ్యాంగ పదవిలోకి వెంకయ్య వెళ్లడం, విస్తరణలో దత్తన్న పదవి కోల్పోవడం వెరసి తెలుగువారి ప్రాతినిధ్యం కేంద్రంలో మరింత తగ్గినట్టయింది. ప్రాతినిధ్యం మాత్రమేనా, ప్రభావం, ప్రాభవం కూడా తగ్గుముఖం పట్టినట్టేనా అన్నది తొందరలోనే తెలిసిపోగలదు. ఏమైనా మంత్రి మండలి కూర్పు అన్నది ప్రధాని విచక్షణాధికారం. ఎలాంటి జట్టు కూర్చుకోవాలో ఆయన ఇష్టమే. అయితే అన్ని ప్రాంతాలకు, వివిధ వర్గాలకు సమభాగం ఉండాలన్నది అప్రకటిత సంప్రదాయం. బాధాకర విషయమేమిటంటే ప్రతీ చర్యలోనూ తదుపరి ఎన్నికల వ్యూహం దాగి ఉండడం. ప్రతీ నియామకానికి వచ్చే ఎన్నికల్లో కలగ గల లబ్ధి గీటురాయి కావడం. ఒక రాజకీయ పక్షానికి అది ముఖ్యాంశం కావడం వేరు, అది మాత్రమే కీలకం కావడం వేరు. దేశ ప్రయోజనాలకు ముందు రాజకీయ ప్రయోజనాలు నిలవడం మంచి సంప్రదాయం కానేరదు.- డి.వి.జి. శంకరరావు, పార్వతీపురం

rodlu vistaranalo illu kolpoina varila undi mantrivarga vistarana tarvaata ubhaya telugu rashtrala paristhiti. raajyaamga padaviloki venkayya velladam, vistaranalo dattanna padavi kolpovadam verasi teluguvaari praatinidhyam kendramlo marinta tagginattayindi. praatinidhyam matramena, prabhaavam, praabhavam kuudaa taggumukham pattinattena annadi tondaralone telisipogaladu. emaina mantri mandali kuurpu annadi pradhaani vichakshanaadhikaaram. elanti jattu kurchukovalo aayana ishtame. ayithe anni praantaalaku, vividha vargaalaku samabhagam undaalannadi aprakatita sampradaayam. badhakara vishayamemitante pratee charyaloonuu tadupari ennikala vyuham daagi undadam. pratee niyaamakaaniki vache ennikallo kalaga gala labdhi geeturaayi kaavadam. oka rajakeeya pakshaaniki adhi mukhyaamsam kaavadam vaeru, adhi matrame keelakam kaavadam vaeru. desha prayojanaalaku mundu rajakeeya prayojanaalu nilavadam manchi sampradaayam kaaneradu.- di.vi.ji. sankararao, paarvatiipuram